Mal-irħieb Camaldolesi ltqajna diġà permezz tal-figuri ta' P. Emiliano Piergentili u P. Mariano Pichelli tal-monasteru ta' Monte Corona. Il-personaġġ tal-lum, kien bħalhom ukoll, membru tal-istess Ordni, li għex qabilhom u seħħlu jippromwovi l-Eremiti Camaldolesi fil-Pjemonte. Imwieled fit-13 ta' Jannar 1538 fil-kastell ta' Garessio, Cuneo, Pjemonte fl-Italja, Ascanio Pallavicino kien it-tielet wild ta' Giovanni Pallavicino u Caterina Scarampi, Markiżi ta' Ceva, proprjetarji ta' Garessio u Ormea. L-ewwel wild, Giorgio, kien kunsillier tad-Duka Vittorio Amedeo I ta' Savoia u t-tieni, Pompeo, membru tal-Ordni Franġiskan Konventwal. Il-Markiż bagħat lill-Ascanio jistudja taħt l-Abbati Francesco Galbiati, li 'l quddiem seħħlu jkun prepostu ta' Vimercate u isqof ta' Ventimiglia. Ma' tmiem l-istudji, sforz tal-ħiliet u l-għarfien li kien imżejjen bihom, kien mibgħut Ruma, fejn ma damx ma kien appuntat segretarju tal-Kardinal Alessandro Crivelli, li ordna saċerdot wara l-mewt ta' martu, li minnha kellu tlett itfal. Għal għaxar snin, Ascanio serva taħt Crivelli, iżda minkejja l-lussu li kien imdorri fih tul ħajtu kollha, sew f'daru, kif ukoll fil-postijiet fejn studja u ħadem, l-imħabba għas-solitudni wasslitu biex iħalli kollox u jissieħeb mal-irħieb Camaldolesi. Imwaqqfa minn San Romwaldu Abbati fuq l-għoljiet ta' Camaldoli 'l barra minn Arezzo, li minnhom ħa eventwalment ismu l-Ordni, dawn l-irħieb, preżenti llum f'diversi monasteri madwar id-dinja: fl-Italja, il-Polonja, Spanja, l-Istati Uniti tal-Amerka, il-Kolombja, il-Veneżwela, il-Brażil, l-Indja u t-Tanzanija, huma mħarrġa f'ħajja eremitika u silenzjuża għall-aħħar, mgħoddija fit-talb, fl-istudju u fil-ħidma tal-id. Imsieħeb fl-istess Abbazija ta' Camaldoli, Ascanio rċieva l-abitu u l-isem reliġjuż ta' Alessandro fl-1 ta' Novembru 1571. Maħtur prokuratur ġenerali tal-Ordni tiegħu fl-1592, kien mibgħut Ruma biex jieħu ħsieb affarijiet diversi marbuta mal-eremitaġġ tiegħu, fejn kien milqugħ sewwa ħafna mill-Papa Klement VIII, li kien jafu personalment meta kienu għadu jgħix f'din il-belt fis-servizz tal-Kardinal Crivelli. Il-Camaldolesi fil-Pjemonte Lura fiż-żmien, San Giovanni Vincenzo, Arċisqof ta' Ravenna, seħħlu jintroduċi l-irħieb Camaldolesi fil-Pjemonte, sforz tal-imħabba tiegħu lejn il-ħajja axxetika, li għaliha ħalla l-kattedra tiegħu biex għex il-kumplament ta' ħajtu bħala eremita fl-għerien ta' Monte Caprasio f'Valle di Susa. Fl-1596, P. Ascanio kien elett pirjol tal-monasteru ta' Santa Maria di Pozzo Strada ġewwa Turin, bil-fakultà sħiħa li jkabbru u jwaqqaf monasteri oħrajn ġodda fil-Pjemonte. Fittex għalhekk, li jidħol f'kuntatt mad-Duka Carlo Emmanuele I ta' Savoia u mal-Arċisqof Carlo Broglia ta' Turin, bid-Duka hekk milqut mill-merti tiegħu, li dlonk ħa ħsieb jagħżlu bħala konfessur tiegħu. Bl-idea ta' twaqqif ta' monasteru ġdid approvata mid-Duka, il-proġett kellu jitħalla fuq l-ixkaffa għal perjodu ta' żmien sforz tal-pesta li faqqgħet fil-belt ta' Turin. Id-Duka talab lil P. Ascanio jassisti l-moribondi, liema talba laqa' fil-qalb kollha, minkejja l-perikli li konxju tagħhom, sab ruħu fihom. Dlonk ħa ħsieb iqiegħed artal kbir f'nofs Triq Dora Grossa, illum Triq Garibaldi, fejn kuljum kien iqaddes fil-beraħ assistit minn tant ċittadini desolati. Mifni quddiem ir-realtà kruduli li laqtet il-belt tiegħu, id-Duka wiegħed li jibni l-eremitaġġ minn flusu. Meta l-epidemija ġiet fi tmiemha, ħa ħsieb iżomm kelmtu u ordna għalhekk lill-ambaxxatur tiegħu f'Ruma, il-Konti ta' Verrua, kien jikseb il-permess għall-kostruzzjoni tal-monasteru ġdid mingħand il-Papa, li t-tmexxija tiegħu kellha titħalla f'idejn P. Ascanio. Hekk, fuq l-għoljiet ta' Pecetto, ingħata bidu għall-bini ta' monasteru, fuq pjanta ta' Ascanio Vitozzi, meqjus bħala l-aktar kostruzzjoni importanti tad-Duka Carlo Emmanuele. Bl-ewwel ġebla tiegħu mqiegħda fil-21 ta' Lulju 1602, fil-preżenza tad-Duka u l-familja tiegħu, P. Ascanio ssokta jrieġi t-tmexxija tiegħu fis-snin li segwew u minkejja li d-Duka offrielu s-sedi vesovili ta' Saluzzo, Ivrea u Tarantasia, m'aċċettax u minflok wera x-xewqa li jibqa' jservi minflok bħala konfessur tad-Duka nnifsu. Fundatur ta' żewġ eremitaġġi oħra fil-Pjemonte, wieħed f'Lanzo u ieħor f'Belmonte, P. Ascanio kien ukoll ħabib tal-Papa Pawlu V u ta' San Franġisk de Sales. Miet f'kunċett ta' qdusija fl-eremitaġġ ta' Pecetto fis-16 ta' Ottubru 1612 u kien midfun f'riġlejn l-artal maġġur wara funeral solenni li għalih attenda wkoll id-Duka. Misjub għadu sħiħ 30 sena fuq mewtu, il-fdal tiegħu kien eventwalment ittrasportat lejn il-knisja parrokkjali ta' Sidtna Marija tas-Silġ ta' Pecetto, wara li l-monasteru ngħalaq mill-Franċiżi fl-1801. Eventwalment mibdul f'residenza estiva għas-seminaristi ta' Turin fl-1874, maż-żmien waqa' fi stat ta' abbandun tant li matul dawn l-aħħar snin kellu jitwaqqaf, b'parti mill-Isptar Maġġuri ta' Turin tieħu allura postu. Mill-monasteru ma fadalx ħlief it-torri tal-kampnar u l-kappella tal-Lunzjata. Il-kalendarju Camaldolese, fis-6 ta' Ottubru, ifakkar lil P. Ascanio u jattribwilu t-titlu ta' beatu.